**Predkladacia správa**

Ministerstvo školstva, vedy, výskumu a športu Slovenskej republiky predkladá na základe Plánu práce vlády SR na rok 2017 na rokovanie Hospodárskej a sociálnej rady Slovenskej republiky informatívny materiál ***„Informácia o stave implementácie Slovenského kvalifikačného rámca SKKR a Národnej sústavy kvalifikácií v kontexte celoživotného vzdelávania v SR“***.

Informácia o stave implementácie Slovenského kvalifikačného rámca (ďalej len „SKKR“) a Národnej sústavy kvalifikácií (ďalej len „NSK“) sa predkladá ako súčasť plnenia úloh Programového vyhlásenia vlády SR na roky 2016 – 2020 (časť Ďalšie vzdelávanie) - „vytvoriť podmienky pre funkčný systém uznávania kvalifikácií“ a  „podporiť prostredie pre uznávanie výstupov neformálneho vzdelávania a informálneho učenia sa prostredníctvom Národnej sústavy kvalifikácií vrátane úprav príslušnej legislatívy“.

Tento materiál sa považuje za základný, tvoriaci nutný predpoklad vybudovania funkčného systému uznávania kvalifikácií prostredníctvom NSK.

Predložený dokument predstavuje zhrnutie procesov implementácie SKKR v rokoch 2013-17. Odzrkadľuje pohľad zahraničného čitateľa na systém kvalifikácií zahrnutých do SKKR v súlade s Odporúčaním Európskeho parlamentu a Rady z 23.apríla 2008 o vytvorení európskeho kvalifikačného rámca pre celoživotné vzdelávanie a čiastočne už aj s novým Odporúčaním Rady z 22. mája 2017 týkajúcim sa európskeho kvalifikačného rámca pre celoživotné vzdelávanie (2017/C 189/03). Cieľom tohto materiálu je informovať o  krokoch, ktoré boli podniknuté nielen počas tvorby systému SKKR a NSK, ale aj následne akceptovaním prvotného materiálu týkajúceho sa tejto problematiky s názvom *Priraďovacia správa Slovenského kvalifikačného rámca voči Európskemu kvalifikačnému rámcu*, ktorý bol vzatý na vedomie vládou SR dňa 7. októbra 2015.

Spracovanie predkladaného materiálu zahŕňalo konzultácie so zahraničnými expertmi o našom systéme kvalifikácií. Aktualizovaná verzia priraďovacej správy SKKR voči Európskemu kvalifikačnému rámcu (ďalej len „EKR“)bola predložená Európskej komisii v septembri 2017. Poradná skupina Európskej komisie pre EKR dňa 4. októbra 2017 odobrila informáciu o stave implementácie Slovenského kvalifikačného rámca SKKR - Priraďovacia správa SKKR voči EKR (aktualizovaná verzia 2017) v anglickom jazyku s názvom **„***Referencing Report of the Slovak Qualifications Framework to the European Qualifications Framework – update 2017“* a v nej popísané aktivity boli akceptované ako jasné, transparentné a dôveryhodné pre ostatné členské štáty EÚ.

Predložený materiál nemá vplyv na rozpočet verejnej správy, vplyv na podnikateľské prostredie, sociálne vplyvy, vplyv na životné prostredie, informatizáciu ani na služby verejnej správy pre občana.

Predkladaný materiál je informatívneho charakteru, neprešiel medzirezortným pripomienkovým konaním**.**